**Kérjük, mutassa be, hogy jelen pályázat hogyan járult hozzá a támogatott tevékenység megvalósításához!**

A Barackvirág együttes egy évek számában nem túl idősnek mondható, ám annál több kiemelkedő eredményt felmutató együttes. Kétszer voltak már győztesei az Országos Néptáncversenynek, , a Balatonbogláron rendezett Méta fesztiválról még sosem tértek vissza dobogós helyezés nélkül – általában győztesként - , a Tv Fölszállott a Páva című műsorában a középdöntőben az egész ország láthatta színvonalas szereplésüket, tagjaik számos alkalommal szólótánc versenyeket nyertek (pl. Nagyecsedi Verbunkos Verseny...(Csak az idei termés: Tóth Ferenc Országos Koreográfiai Verseny döntőjében arany minősítés, Országos Gyermek Szólótáncverseny győztesei, ebből következő fellépés a felnőtt szólótáncverseny Békéscsabán) Mindezen sikerek nyomán meghívott vendégként több alkalommal is felléphettek a Budapesten rendezett Gyermektáncantológián, stb…

Felkészülési körülményeik, - amiket most nem részletezek – a munkájukhoz szükséges tárgyi feltételek, méltatlanul elmaradtak.

A pályázat elsősorban jelmeztáruk bővítésében, illetve magas színvonalú, igényes munkájukhoz igazodóan újabb tudás megszerzésében volt segítségükre, valamint a próbafolyamatok elkészítéséhez, vezetéséhez szükséges technikai eszközök fejlesztésében.

Eddig fellépéseikre az együttes vezetője az ország legtávolabbi sarkaiból, időnként a határon túlról igyekezett baráti kapcsolatai révén kölcsönkérni a szükséges viseleteket. Most végre megközelítőleg egy rend saját ruhát sikerült a pályázat segítségével beszerezni. Ez most már mindig rendelkezésre áll, (amíg ki nem növik☺) illetve „cserealapja” lehet időnként a baráti kölcsönzéseknek.

Mint ahogy általában a fiatalokat a siker erősen motiválja további tudás megszerzésében, ez ebben a közösségben is így van. A pályázat lehetősége nyomán újabb koreográfiák készülhettek szakavatott vendégoktató mesterek segítségével, illetve azok betanításában is részben segítséget vállaltak. Ez feltétlenül előrelépés a hagyományőrző tevékenységük előremozdításában, támogatásában.

Végül, de nem utolsó sorban a próbák vezetéséhez szükséges zenék „összevágása”, illetve a próbák során azok alkalmazása is megoldódott a táncosok számára vásárolt laptop és hozzátartozó szoftver által. Eddig ezt mára meglehetősen elavult eszközök (kazetta, CD..) biztosították.

**Kérjük, mutassa be a támogatás kapcsán elért legfontosabb eredményeket! Írja le, hogy a megvalósított támogatás célja és eredményei a pályázatban tervezettekhez képest módosultak-e, ha igen mennyiben és miért (az eltérés módja és indoka)!**

Az eredményeket jórészt összefoglaltam fentebb. Kiegészítésül csak annyit, hogy az idei pünkösdi Méta fesztiválon ismét első díjat nyert a csoport. Ez nem kis mértékben a pályázatnak köszönhető eredmény. Részint a dicsőséget a vendégoktatók által készített „Mondd meg nékem..” című gömöri koreográfiával szerezték, részint az elbírálásnál komolyan latba esik a színpadi megjelenés, a viselet stílusossága, autentikussága is, amit a pályázaton nyert összegből beszerzett ruhák, kiegészítők biztosítottak.

Módosítást két alkalommal kértünk, és kaptunk.

A pályázat beadása óta eltelt szinte egy teljes tanév, s a néptánc csoport szükségleteinek preferált sorrendje megváltozott. Sikeres működésük következményeként számos fellépésre kaptak felkérést. Így az újabb és újabb koreográfiák elkészítése kiemelt fontosságot nyert életükben. Ehhez kapcsolódóan a még meglehetősen szegény jelmeztáruk gyarapítása is. Ezért kértük a pénzügyi keretek átcsoportosítását.

Szintén a pályázat elnyerése után derült ki, hogy a műszaki eszköz beszerzésére az előirányzott összeg nem elégséges. Az adatközlők felvételeinek megtekintéséhez, zenék „összevágásához”, próbákon a hanganyag lejátszásához szükséges volt egy *jó minőségű* hordozható eszköz (laptop) beszerzése.

Az együttes eredetileg tervezett Erdélyi utazása a táncos gyerekek családjaival, illetve a fogadó Gyergyóremetei vendéglátókkal való sikertelen időpontegyeztetés miatt nem tudott létrejönni a pályázat lejárati idejéig. Ezért az utazásra tervezett keretösszeget egy hazai – június végéig megvalósuló – tánctáborba való eljutásra használtuk fel, a maradék összeget pedig a jelmeztár további bővítésére. Ez a tanév során sikerrel megvalósuló többféle koreográfia miatt nagyon is szükséges volt.